google/wiki40b huggingface dataset:
Ny Illustrerad Tidning

Ny Illustrerad Tidning var et svensk ukeblad, som kom ut hver lørdag i årene 1865–1900.

Formål

Ukebladet hadde mange av landets fremste skribenter og kunstnere som bidragsytere. De tilstrebet å bli en motvekt til det danske Illustreret Tidende 1859-1924, som hadde det uttalte mål å bli ukeblad for hele Skandinavia. I konkurransen anla derfor Ny Illustrerad Tidning en nasjonal, kulturell profil, som var ment å skulle fange hele unionsriket. De sørget dermed for å knytte til seg den norske kunstmaleren Vincent Stoltenberg Lerche som fast bidragsyter. Lerche tegnet både svenske og norske folkelivsbilder, og leverte også, både i tekst og tegninger, norske prospekter i ukebladet.

Innhold

Innholdet besto i hovedsak av biografier, novelletter, dikt, historiske og kulturelle skildringer, innlegg om naturvitenskap og litteraturhistorie, politiske oversikter, teater-, musikk- og litteraturanmeldelser, musikkstykker med mer.

Eget xylografisk atelier

Ukebladet satset sterkt på gode illustrasjoner. Derfor etablerte de i tråd med hva den danske konkurrenten hadde gjort, et eget xylografisk atelier under ledelse av den engelske xylografen Edward Skill (1831-1873), som hadde kommet til Sverige i 1864. Etter Skills død overtok Wilhelm Fredrik Meyer (1844-1944) som "föreståndare" for Ny illustrerad tidnings atelier. Ukebladets xylografiske atelier kom til å øve innflytelse på kravene som etterhvert ble stilt til billedkvalitet i svensk ukepressen. Dets xylografer var også i blant aktive innenfor bokproduksjon og arbeid med større praktverker.
I 1900 gikk ukebladet inn i publikasjonen Ord och Bild.
Hinoi Team

HINOI Team (HINOIチーム, Hinoi chīmu), er en japansk pop- og eurobeatgruppe signert til plateselskapet avex trax. Gruppens leder er Asuka Hinoi, som støttes opp av Keika Matsuoka, Hikaru Koyama, og Rina Takenaka. De fleste utgivelsene deres er «coverlåter» av eurobeatsanger.
Fotballtriks

Vanlige triks

Her er noen triks.

Step-over

Step-over er et triks som brukes meget ofte. Først løfter du den ene foten over ballen, så gjør du det med den andre foten. Mange kan gjøre det samme opptil mange ganger.

Skuddfinte

Skuddfinte brukes til å lure motstanderen til å tro at du skyter/sender pasning. Man starter vanligvis med ballen i fart foran seg, ta benet bakover som om du skulle skyte, rett før du treffer stopper du foten. Da vil vanligvis motstanderen gå den du veien fintet skuddet mot, det mest ideelle da er å gå den andre veien som motstanderen fjern seg vekk fra. Det smarte med skuddfinte er at motstanderen aldri vet om du skal skyte eller sende pasning.

Flikk opp,så skyt

Flikk opp,s å skyt er en smart måte også komme seg ut av for eksempel disse knipene:

Du står fanget i et hjørne

Du blir presset bakover (Merk deg at du må stå med ryggen mot motstanderen)

Hvis du blir presset må du ha en god kroppsbeherskelse. Flikk den opp, spark den gjerne opp litt en gang før du sparker den i en bue over motstanderen. Da kan du raskt løpe forbi ham og ta ballen.

360/Piruett

360/piruett brukes til å snu seg helt rundt en gang for å skjerme ballen fra motspilleren. Du starter med ballen ved siden eller foran deg, du stopper ballen med den ene foten før du bruker den andre til å dra den forbi motstanderen. Utfallene av dette trikset er variert fordi hele trikset kommer an på timing. Med riktig timing kommer du forbi. Sjansen for å klare det er 1:2.5 (40 % sjanse).

Regnbueflikk

Regnbueflikk (Også kalt Rainbow Flick) et triks som kan tolkes som en vanskeligere versjon av Flikk opp, så skyt. Du løper med ballen i fart foran deg, når farten slakker seg tar du sats og holder den fast helen på den fremste foten og rista på den bakerste foten. Så slenger du føttene rett opp (Når du blir bedre kan man slenge den til siden) og slipper ballen, med litt erfaring får du ballen over kroppen din og du kan løpe videre med ballen.

Hel-til-hel

Hel-til-hel er et triks som brukes til å lure motstanderen til å tro at du stopper opp. Du løper med ballen frem mot motspilleren, bruk en demplingnende bevegelse (Ikke fullfør den) før du drar ballen med den ene foten bak mot den andre foten som du da bruker til å sparke ballen fremover. Forhåpentligvis går motspilleren på finten. Sjansen for det er 1:4,altså 25 %.

Rabona

Rabona er et finesseskudd som kan brukes når du er fanget i et hjørne, men brukes vanligvis til innlegg og pasninger, men det har hendt at spillere har scoret på Rabona. Du har ballen ved siden eller foran deg, du setter det valgte benet bak det andre sånn at det bytter plass fra venstre til høyre eller motsatt, da bruker du benet som har byttet plass til å skyte, da avhenger det bare av at du får ballen opp på rista, klarer du det vil du få i beste fall et like bra skudd som du får vanligvis ved å skyte på vanlig måte.
The Myth of the Framework

The Myth of the Framework: In Defence of Science and Rationality («Myten om rammen. Et forsvar for vitenskap og rasjonalitet») er en bok av den østerriksk-britiske filosofen Karl Popper (redigert av Mark Amadeus Notturno i samarbeid med forfatteren), som kom ut på forlaget Routledge (London) i 1994, bare kort tid etter forfatterens død. Boka inneholder ni av hans artikler og foredrag fra tidsrommet 1960 til 1979 og gir et innblikk i Poppers sosial- og moralfilosofiske arbeid.
Tittelen er lånt fra bokas andre kapittel. Det Popper betegner som «myten om rammen», er forestillinga om at to parter må dele et visst sett med felles antagelser, for at de skal kunne føre en fruktbar eller rasjonell diskusjon. Popper kritiserer denne forestillingen for å være relativistisk, feil og farlig: relativistisk fordi den antar at sannheten av et utsagn kan være avhengig av den kulturelle eller ideologiske rammen det ytres i; feil fordi det er en kjensgjerning at vi evner å utvide vår referanseramme ved å lytte til andre; og farlig fordi alternativet til utveksling av argumenter altfor ofte har vært vold og krig. En diskusjon med personer som har en annen referanseramme, kan være vanskelig og krevende for begge parter, men den kan være minst like interessant som (og dermed kanskje mer fruktbar enn) en diskusjon innafor samme referanseramme. Med myten om rammen kritiserer Popper Thomas Kuhns forestilling om paradigmeskifter.
Kirkelig Fornyelse

Bønne- og arbeidsfellesskapet Kirkelig Fornyelse oftest kalt Kirkelig Fornyelse var et høykirkelig fellesskap av kristne fra ulike tradisjoner i Norge. Fellesskapet søkte fornyelse gjennom «den udelte Kirkes tilbedelse og teologiske tradisjon». Gruppen ville be og arbeide for kristen enhet, for liturgisk fornyelse og for et tydelig kristent vitnesbyrd i lære og liv.

Opprinnelse

Kirkelig Fornyelse sprang ut av prestegruppe Pro Ecclesia som ble dannet i 1967. I 1976 ble fellesskapet utvidet til prester og lekfolk innenfor Den norske kirke og til navnet «Kirkelig Fornyelse" (KF). I 2001 ble KF åpnet for medlemmer fra ulike kirkesamfunn etter at flere sentrale medlemmer brøt med Den norske kirke og meldte seg inn i andre kirkesamfunn, først og fremst Den romersk-katolske kirke og det nystiftede trossamfunnet Den nordisk katolske kirke. Med dette ble organisasjonen økumenisk. KF ble avviklet etter Kirkestevnet på Gran i 2017.

Teologisk ståsted

Organisasjonen var en konservativ røst i Den norske kirke, men var samtidig kontroversiell i lavkirkelige, konservative miljøer med tilknytning til bedehusbevegelsen, siden KF hadde fokus på liturgi, og ble beskyldt for å innføre katolske elementer i Den norske kirke. KF var en tydelig motstander av abortloven og støttet Børre Knudsen og hans kamp mot denne loven. De argumenterte også aktivt mot kvinnelig prestetjeneste. Da homofilistriden blusset opp i Den norske kirke på 1990-tallet, stod Kirkelig Fornyelse for en konservativ linje, og mange av de mest profilerte personene på denne siden i de neste tiårene kom fra dette miljøet, og Carissimi-gruppenn og oppropet For enhetens skyld i 2007 sprang ut fra KF.

Splittelse

Rundt årtusenskiftet gikk flere sentrale personer i Kirkelig Fornyelse ut av Den norske kirke. Asle Dingstad, Roald Flemestad og Ottar Myrseth var med på å grunnlegge Den nordisk katolske kirke, Arnfinn Haram og Bernt Oftestad gikk over i Den katolske kirke og Trond Hans Farner Kverno gikk til Den norske ortodokse kirke.
De mange kirketilknytningene skapte problemer for et fellesskap som la så stor vekt på nattverdfellesskap som KF gjorde, da de ulike kirkene ofte nektet hverandre nattverd. Dette ble en av de avgjørende grunnene til at Kirkelig Fornyelse ble lagt ned i januar 2017, året etter at organisasjonens siste leder, Dag Øivind Østereng, hadde konvertert fra Den norske kirke til Den katolske kirke.
Kirkelig Fornyelse stod bak flere stevner, mange av dem årlige. Viktigst var kirkestevnet ved Søsterkirkene på Gran og familieleiren på Åpta ved Farsund. I tillegg hadde de ulike andre arrangementer ulike steder i Norge.

Arv

Kirkelig Fornyelse hevder selv at de har vært sentrale i å gjeninnføre tidebønner i Den norske kirke, samt at de har gjort at de har blitt økt liturgisk bevissthet og mer bruk av lys, røkelse, prosesjoner og lignende i Den norske kirke. Den nordisk katolske kirke kan også med en viss rett sies å være en direkte konsekvens av organisasjonen.
At the Gates

At the Gates er et death metal-band fra Göteborg, stiftet i 1990.
Hadrodiplognatha

Utseende

Nokså store (i alle fall opp til 38 millimeter), blankt svarte gullbasser uten metallisk glans.

Levevis

Artene holder til i tropisk skog.

Utbredelse

Slekten er utbredt i det vestlige Sentral-Afrika (Ekvatorial-Guinea, Kamerun, Gabon og Kongo).
Alejandro González Iñárritu

Liv og virke

Iñárritus første film var Elskede kjøtere fra 1999, som blant annet ble nominert til Oscar for beste utenlandske film. Den knyttet tre historier fra den meksikanske undergrunnen sammen, og denne formelen benyttet Iñárritu i sine to neste filmer også; 21 gram fra 2003 og Babel fra 2006.
Både 21 gram og Babel er Hollywood-produksjoner, med flere kjente amerikanske skuespillere på rollelisten. Benicio del Toro og Naomi Watts ble Oscarnominerte for sine roller i 21 gram. 
Babel ble nominert i sju klasser under den 79. Oscar-utdelingen, deriblant Best Picture og Best Director.
Kara-Bogaz-Gol

Kara-Bogaz-Gol (russisk omskriving av turkmensk Garabogazköl, «svarte strupesjøen») er en grunn salt bukt beliggende i den østre delen av Det kaspiske hav i nordvestre Turkmenistan. Kara-Bogaz-Gol har et areal på 12 000 km².
I 1980 ble det bygget en demning for å forhindre uttørring av Kaspihavet. Ved å hindre at vannet rant inn i den grunne bukta, skulle man også unngå fordampningen. Resultatet av demningen ble at lagunen stort sett tørket inn, og bare etterlot seg en saltholdig grop. Demningen ble delvis åpnet i 1985, og fjernet i 1992.
Savolax

Savolax (Savolaks, finsk: Savo) er et historisk landskap i Finland. I dag er det landskapene Norra Savolax og Södra Savolax, samt deler av Norra Karelen som dekker det området som en gang var Savolax.
Området var opprinnelsen for skogfinner som utvandret til Norge på 1600-tallet.
Stugun

Stugun er et tettsted i Jämtlands län i landskapet Jämtland i Sverige. Det ligger ved Indalsälven, i vestenden av innsjøen Gesunden. I 2010 hadde tettstedet 659 innbyggere.
Buettikeria

Utseende

Små (7-8 millimeter), avlange, blanke, gulaktig brune oldenborrer. "Snuten" (clypeus) er forholdsvis lang med to butte tenner i spissen. Antennene er ti-leddete med en fem-leddet vifte. Pronotum har rundede til nesten rette sider. Beina er svært kraftige, leggene nærmest trekantede.

Utbredelse

Slekten er kjent fra Saudi-Arabia og de De forente arabiske emirater.
Slaget på Isted Hede

Bakgrunn

Etter russisk press hadde Preussen trukket seg ut av krigen og slesvig-holstenerne sto alene igjen, men mange tyske frivillige meldte seg under den slesvig-holstenske trikolor. Men i det store og hele var den tyske side blitt vesentlig svekket ved at den mest slagkraftige tyske stat hadde trukket seg ut. Den danske hæren under general von Krogh var nå overlegen i antall, og den var bedre utdannet enn fiendens hær. Den tyske øverstbefalende var den prøyssiske generalen von Willisen.

Slaget

Imidlertid inntok slesvig-holstenerne en sterk forsvarsstilling ved Isted hvor passasjen rundt landeveien Flensborg-Slesvig var innsnevret av moser og sjøer. Forsvaret hadde dermed en stor fordel.
Kampene ble innledet kl. 1 om natten, og særlig de innledende angrepene var kostbare for de danske styrker. Mange av hærens beste offiserer utviste stort mot, muligens dumdristighet, og ble drept. Det kom til harde kamper ved landsbyene Isted og Øvre Stolk, og ved 8-tiden om morgenen var situasjonen for danskene kritisk. I løpet av de neste timene lysnet det imidlertid, og ved middagstid ga general Willisen ordre til tysk tilbaketog.
På dansk side falt det 845 mann, deriblant general Friderich Adolph Schleppegrell og oberst Frederik Læssøe. Slesvig-holsteinerne hadde 534 falne.

Etter slaget

Etter seieren ved Isted tok den danske hæren stilling på Dannevirke. Danskene hadde nå Slesvig helt under sin kontroll. I oktober 1850 foretok riktignok slesvig-holsteinerne et siste angrep på Friedrichstadt. Det endte med en fiasko for dem, og den lille byen – som siden sin grunnleggelse i 1622 ble styrt med religiøs toleranse – ble ødelagt. 
Slesvig forble definitivt under dansk kontroll og ble forvaltet av en ekstraordinær regjeringskommisar.
Rovers (band)

Rovers var et norsk rockeband fra Halden som besto blant annet av Geir Sundstøl på gitar. Bandet ga ut EP-en Restless Passport i 1989, Nabbotorpvisa i 1990, og i 1991 kom debutalbumet Cowboy Elephant. Før bandet ble oppløst ble EP-en Blås! utgitt i 1995.
Domain/OS

Domain/OS, opprinnelig kalt AEGIS, er et distribuert operativsystem. Det ble utviklet av Apollo Computer og ble benyttet på arbeidsstasjonen DN416/DN100 og dens etterfølgere. Hewlett-Packard støttet operativsystemet en kort tid etter oppkjøpet av Apollo Computer, men avsluttet etterhvert denne produktlinjen til fordel for deres egen UNIX-variant HP-UX. De avsluttet sin support for Domain/OS den 1. januar 2001.
Aleksandar Kolarov

Landslaget

Han ble tatt ut til Fotball-VM 2010 i Sør-Afrika.
Han ble tatt ut i Serbias tropp til VM i fotball 2018 i Russland.
Påbygging til generell studiekompetanse

Påbygging til generell studiekompetanse, også omtalt som allmennfaglig påbygging, er et programområde i norsk videregående opplæring som bygger på gjennomførte fag og gir de fagene som mangler for å få studiekompetanse. Området består av et studieår og er tilpasset elever som har fullført de to første årene i yrkesfaglige utdanningsprogram, eller alternative kryssløp mellom et studieforberedende utdanningsprogram og et yrkesfaglig utdanningsprogram. Det er også mulig å søke om å ta påbygging etter fullført yrkeskompetanse med eller uten fag- eller svennebrev.
Tas påbygging etter fullført Vg2 yrkesfag består året av 35 timer per uke. Tas kurset etter fullført yrkeskompetanse eller fag- og svennebrev består tilbudet av 23 timer per uke. Fullført påbygging gir eleven generell studiekompetanse og rett til å søke om opptak ved høyskoler og universitet.
Påbygging til generell studiekompetanse tilbys av både offentlige og private skoler.
Vind Idrettslag

Anlegg

Vind IL eier et stort idrettsanlegg med 1 kunstgressbane, 1 gressbane og ei ballslette (80x210 meter) for fotballaktivitet og kilometervis med lysløyper og konkurranseløyper samt tur stier innover i marka fra Vind Idrettspark.
.ca. 1 september 2018 starter byggingen av fotballhall (9er), flerbrukshall og servicebygg med garderober, klubblokaler, treningssenter, aktivitets sal, kafe og sosiale rom. Prosjektet et kostnadsberegnet til totalt ca. 80. millioner. Forventet ferdigstillelse er august 2019.

Amerikansk Fotball

Vind IL vedtok på årsmøtet 2017 å innlemme Gjøvik Swans som en ny idrett i klubben. "Swans" har eksistert som eg eget idrettslag siden oppstarten i 2013. Gjøvik Swans er Gjøvik sitt eget Amerikansk fotballag, rykket opp til 1 divisjon, som er nivå 2 i Amerikansk Fotball.

Cheerdance

Vind IL startet høsten 2017 en ny idrett som er en egen gren av cheerleading og under Cheerdance er det to kategorier – hip hop og freestyle/pom.
Dance bedømmes også på synkronitet, hurtighet og flyt i rutinen, men skiller seg fra cheerleading ved at det her kun er dans i rutinene.
Les mer her på NAIF (Norsk Amerikanske Idretters Forbund) sine sider: Cheerdance POM og Cheerdance Hip Hop

Fotball

Vind IL har ca. 700 fotballspillere og tilbyr lag i alle årsklasser for begge kjønn. Klubben har også er Unified lag som tilbyr fotball for personer med funksjonsnedsettelse.
Herre- og damelaget spiller sine hjemmekamper på Vind idrettspark. Herrelaget spiller i 2018 i 5. divisjon avd. 1 NFF Indre Østland.
Fra 2018 sesongen er det inngått samarbeid om jente- og damefotball i Gjøvik (sammen med Vardal IF og FK Gjøvik Lyn) og seniorlaget spiller i 2018 i 4 divisjon.
Klubben har årlig flere store fotballarrangementer:
TINE Fotballskole for 6-12 åringer,
Adidas Talentskole for 12-16 åringer,
Gjøvik Cup - Fotballturnering for 6-10 åringer., og 
sluttspill i Adidascup.

Bordtennis

Vind IL startet høsten 2017 egen bordtennisgruppe som i løpet av den første sesongen har fått ca 30 aktive. Det har blitt kretsmesterskap og herrelaget som har spilt i 3 divisjon greide å holde plassen i sin første sesong.

Truger

Dette er et aktivitetstilbud til personer med funksjonsnedsettelse. Noen av dem har trent trugeløp på snø, sand, gress og asfalt helt siden 2006, oppildnet og instruert av fritidskonsulent Siri Syvrud i Gjøvik kommune. Hun konstaterer at trugetreningen har hatt gode bivirkninger, også fysisk: Flere som hadde problemer med vanlig gange, går nå langt bedre. Men nå har treningen fått en ny hensikt, ut over fysisk trening og sosialt samvær: Etter at utøverne i 2011 ble bedt om å representere Norge, og nå har fått egen landslagstrener, har treningen blitt mer målrettet.

Generalsponsor

Vind Idrettslags generalsponsor gjennom mange år er Totens Sparebank.
Data kan drepe

Handling

En dataspesialist dør da hans egen hjemme-computer eksploderer. Alt utstyret smelter i den intense varmen som oppstår. Det mystiske dødsfallet gjør at kollega Duncan Free blir nysgjerrig (Ian Ogilvy). Han starter sin egen etterforskning og etterhvert blir også enken dratt inn i saken. I tillegg til dette får han også hjelp fra en mystisk mann som kaller seg Larry Knight. Han skjønner snart at det er mektige krefter som står bak drapet og innser samtidig at hans eget liv er i fare.
Abkhasisk

Kjennetegn

Abkhasisk kjennetegnes av et rikt konsonantforråd og et lite vokalforråd: Språket har bare to vokalfonemer, en åpen /a/ og en trang /ə/. Avhengig av omgivelse kan sistnevnte realiseres som [e], [i], [o] eller [u]. Abshuj-dialekten har 58 konsonanter, Bsyp-dialekten har 67.
Abkhasisk er et agglutinerende ergativspråk. Språket skiller mellom ulike kjønn i de personlige pronomena. Morfologien til nomena er relativt enkel, med bare et par kasus, men verbbøyinga er svært kompleks, og dominert av prefiksering.

Skriftspråk

Det første abkhasiske alfabetet ble utvikla i 1862 av Baron Peter von Uslar og besto av 37 kyrilliske bokstaver. Fra 1905 var et kyrillisk alfabet med 55 bokstaver i bruk. Nikolaj Marr utvikla et latinsk alfabet med 75 bokstaver, som var i bruk mellom 1926 og 1928, da det ble erstatta av et nytt latinsk alfabet. I 1937 ble det innført et alfabet basert på det georgiske alfabetet. Da abkhaserne ville distansiere seg fra georgierne ble det tatt i bruk et kyrillisk alfabet fra 1954.
Claudio Abbado

Liv og virke

Han ble født i Milano i Lombardia. Abbado studerte piano ved musikkonservatoriet i Milano med sin far Michelangelo Abbado, senere studerte han dirigering med Hans Swarowskij i musikkakademiet i Wien.
I 1958 vant han Koussevitskij-konkurransen, som gjorde at han etablerte seg i Italia, hvor han videre vant Mitropoulos-prisen i 1963, hvoretter han hurtig ble kjent internasjonalt som en orkester- og operadirigent.
Abbado gjorde sin debut i La Scala i Milano i 1960. Han tjente som musikkdirektør der fra 1968 til 1986. Han dirigerte ikke bare det tradisjonelle italienske repertoaret, men presenterte også en samtidig opera hvert år, så vel som en konsertrekke av verkene til Alban Berg og Modest Mussorgskij. Mens han var i La Scala, grunnla Abbado Orchestra della Scala, for utførelsen av konsertorkesterrepertoire.
Abbado dirigerte filharmonien i Wien for første gang i 1965 i en konsert ved Salzburg-festivalen. Han tjente som musikkdirektør for den statlige operaen i Wien fra 1986 til 1991, med merkbare produksjoner som Mussorgskijs Boris Godunov, hans sjeldne Khovansjtsjina, Schuberts Fierrabras og Rossinis Il viaggio a Reims.
Han var dirigent for symfoniorkesteret i London fra 1979 til 1987, gjestedirigent for symfoniorkesteret i Chicago fra 1982 til 1986, og i 1989 avløste han Herbert von Karajan som hoveddirigent for Berlinerfilharmonien, en stilling han forlot i 2002.
Abbado har fremført og innspilt en stor rekke av romantiske verker, særlig av Mahler, hvis symfonier han har spilt inn flere ganger. Han er også kjent for sine fortolkninger av moderne verker av Schönberg, Stockhausen og Luigi Nono.
I 1988 grunnla Abbado musikkfestivalen Wien Modern, som siden har utvidet seg til å inkludere alle aspekter av samtidig kunst. Denne festivalen som går på tvers av grener tar hvert år plass under Abbados ledelse.
Abbado er også velkjent for hans arbeid med unge musikere. Han er grunnlegger og musikkdirektør for European Union Youth Orchestra (1978) og Gustav Mahler Youth Orchestra (1986). Han er også en hyppig gjestedirigent med Europas kammerorkester, med hvem han har innspilt en syklus av Schuberts symfonier til betydelig anerkjennelse.
Han har mottatt mange priser og påskjønnelser, der Mahler-medaljen, Bundesverdienstkreuz, Khytera-prisen og æresdoktorgrader fra universitetene i Ferrara, Cambridge, Aberdeen og Havanna er blant dem.
Abbado ble diagnostisert med magekreft i 2000, og behandlingen ledet til fjerningen av en del av hans fordøyelsessystem. Etter bedringen, dannet han festivalorkesteret i Luzern i 2003, og deres konserter har blitt høyt anerkjent. Hans sønn er operadirigenten Daniele Abbado, og hans nevø, Roberto Abbado er også dirigent.
I 2004 tilbakevendte han for å dirigere Berlinerfilharmonien og fremførte Mahlers 6. symfoni.
Ariarne Titmus

Svømmekarriere

Ved samveldelekene i 2018 vant Titmus gull på 4 x 200 meter fri. Den 14. desember 2018 satte hun ny verdensrekord på 400 m fri på kortbane under Kortbane-VM i svømming 2018 med tiden 3.53,92, en forbedring av rekorden satt av Wang Jianjiahe to måneder tidligere med 0,05 sekunder.
Titmus ble tatt ut som en av 27 svømmere til å representere Australia under VM i svømmesport 2019 i Gwangju, Sør-Korea. Hun vant gullmedalje og satte oseanisk rekord på 400 meter fri med tiden 3.58,76, et helt sekund foran forhåndsfavoritten, amerikaneren Katie Ledecky.
Rue d'Oslo

Rue d'Oslo er en gate i quartier des Grandes-Carrières i 18. arrondissement i Paris. Den ble åpnet som rue Christiana i 1892, og fikk sitt nåværende navn i 1929 da Oslo etter at det gamle navn på den norske hovedstad var blitt endret. Dette er den eneste gaten i Paris som er oppkalt etter en europeisk hovedstad men som ikke ligger i byens quartier de l'Europe.
Sakral

Annen bruk av ordet

I anatomi og medisin er ordet brukt i betegnelser relatert til korsbeinet (os sacrum) nederst i ryggraden og tilhørende fenomener, som for eksempel sakralvirvelene. Sakral agenesi er en ryggmisdannelse. Begrepet brukes også i sammenstillinger som f.eks sakraldermoid som viser til området mellom korsbenet og rygghuden.
Innen alternativ behandling er kraniosakral terapi er en behandlingsform for å motvirke spenninger i kraniosakralsystemet, det vil si bindevev og muskulatur i forbindelse med hodeskallen og korsbenet.